b'\n_START_ARTICLE_\nFinder\n_START_SECTION_\nHistoria\n_START_PARAGRAPH_\nFinder kehitettiin graafisen k\xc3\xa4ytt\xc3\xb6j\xc3\xa4rjestelm\xc3\xa4n erityistarpeisiin. 80-luvun alussa Lisa-projekti kehitti graafisen k\xc3\xa4ytt\xc3\xb6liittym\xc3\xa4n hallintaohjelmistoa, samaan aikaan Macintosh-projekti luonnosteli Macintosh 128K:n muistinhallintaa ja siin\xc3\xa4 tarvittavia ohjelmistoja. Toisistaan riippumattomat projektit lainasivat ideoita sek\xc3\xa4 toisiltaan ett\xc3\xa4 Massachusettsin teknillisen korkeakoulun Dataland-projektilta.\n_START_SECTION_\nFinder 1.0 - 4.1\n_START_PARAGRAPH_\nEnsimm\xc3\xa4inen julkaistu Finder toimi Macintosh File System -tiedostoj\xc3\xa4rjestelm\xc3\xa4n kanssa, joka kehitettiin Macintosh 128K:n levykeaseman k\xc3\xa4ytt\xc3\xb6\xc3\xb6n. Tiedostoj\xc3\xa4rjestelm\xc3\xa4 mahdollisti graafisen k\xc3\xa4ytt\xc3\xb6liittym\xc3\xa4n hy\xc3\xb6dynt\xc3\xa4misen tarjoten tiedostoille metatietueet ikkunointia, asettelua, kuvaketta ja oletusohjelmistoja varten. J\xc3\xa4rjestelm\xc3\xa4 ei tukenut hakemistoja, vaan kaikki tiedostot tallennettiin juurihakemistoon. Finderin avulla tiedostot voitiin n\xc3\xa4enn\xc3\xa4isesti jakaa ensimm\xc3\xa4isen tason alihakemistoihin. Finder tarjosi roskakorin tiedostojen poistoa varten. Roskakori oli n\xc3\xa4enn\xc3\xa4iskansio, jonka tiedot s\xc3\xa4ilyiv\xc3\xa4t vain keskusmuistissa. J\xc3\xa4rjestelm\xc3\xa4 tyhjensi roskakorin sis\xc3\xa4ll\xc3\xb6n Finderin sammutuksen yhteydess\xc3\xa4. Moniajon puuttuessa Finder sammutettiin aina muiden ohjelmistojen ajon ajaksi._NEWLINE_Tiedostojen hidas kopiointinopeus aiheutti harmia k\xc3\xa4ytt\xc3\xa4jille. Apple yritti korjata ongelmaa Finder 1.1 -p\xc3\xa4ivityksell\xc3\xa4 toukokuussa 1984. Macintosh 128K:n rajallinen muisti vaikeutti Finderin kehityst\xc3\xa4 ja vasta vuotta my\xc3\xb6hemmin huhtikuussa 1985 julkaistu Finder 4.1 nopeutti tiedostojen kopiointia ja lis\xc3\xa4si uusia ominaisuuksia tietokoneen hallintaan. Finderist\xc3\xa4 l\xc3\xb6ytyi nyt komennot hakemistojen luontiin ja tietokoneen sammuttamiseen. Aiemmin hakemistot oli luotu juurihakemistossa aina l\xc3\xb6ytyv\xc3\xa4n tyhj\xc3\xa4n kansion kautta ja tietokone oli sammutettu n\xc3\xa4pp\xc3\xa4imist\xc3\xb6ss\xc3\xa4 olevan virtanapin avulla. Finder 4.1 sis\xc3\xa4lsi ohjelman nimelt\xc3\xa4 MiniFinder, joka toimi usein k\xc3\xa4ytettyjen ohjelmien k\xc3\xa4ynnistysvalikkona.\n_START_SECTION_\nFinder 5.x\n_START_PARAGRAPH_\nSyyskuussa 1985 Apple siirtyi Hierarchical File System -tiedostoj\xc3\xa4rjestelm\xc3\xa4\xc3\xa4n ja julkaisi ensimm\xc3\xa4isen kovalevyn Macintoshille, Hard Disk 20:n. Finder p\xc3\xa4ivitettiin versioon 5.0, joka tuki uutta tiedostoj\xc3\xa4rjestelm\xc3\xa4\xc3\xa4 ja sis\xc3\xa4lsi ulkoasup\xc3\xa4ivityksi\xc3\xa4.\n_START_SECTION_\nFinder 6.x\n_START_PARAGRAPH_\nApple alkoi paketoida k\xc3\xa4ytt\xc3\xb6j\xc3\xa4rjestelm\xc3\xa4\xc3\xa4ns\xc3\xa4 nimell\xc3\xa4 System Software, joka sis\xc3\xa4lsi aina sek\xc3\xa4 k\xc3\xa4ytt\xc3\xb6j\xc3\xa4rjestelm\xc3\xa4n ett\xc3\xa4 Finderin. System Software 5.0:n ja 5.1:n mukana toimitettava Finder 6.0 sis\xc3\xa4lsi MultiFinder -ohjelman, joka mahdollisti yhteisty\xc3\xb6moniajon. MultiFinder oli k\xc3\xa4ynnistett\xc3\xa4v\xc3\xa4 ohjauspaneelista erikseen ja tietokone k\xc3\xa4ynnistett\xc3\xa4v\xc3\xa4 uudelleen, jonka j\xc3\xa4lkeen ohjelmat jakoivat prosessoriaikaa toisilleen. System Software 6 sis\xc3\xa4lsi Finder 6.1:n ja parannellun MultiFinderin._NEWLINE_Aiemmat Finderit sis\xc3\xa4lsiv\xc3\xa4t ty\xc3\xb6p\xc3\xb6yd\xc3\xa4n, jolle j\xc3\xa4rjestelm\xc3\xa4 tulosti kaikkien siihen liitettyjen levyasemien sis\xc3\xa4ll\xc3\xb6n. Ty\xc3\xb6p\xc3\xb6yd\xc3\xa4lle raahatut tiedostot saattoivat kopioitua v\xc3\xa4\xc3\xa4r\xc3\xa4lle asemalle. System 6:n my\xc3\xb6t\xc3\xa4 Finder sis\xc3\xa4lsi "Put Away" -komennon, jolla k\xc3\xa4ytt\xc3\xa4j\xc3\xa4 saattoi palauttaa ty\xc3\xb6p\xc3\xb6yd\xc3\xa4lle muokkausta varten kopioidun tiedoston sen alkuper\xc3\xa4iseen sijaintiin.\n_START_SECTION_\nFinder 7.x\n_START_PARAGRAPH_\nVuonna 1991 Apple julkaisi System 7 -k\xc3\xa4ytt\xc3\xb6j\xc3\xa4rjestelm\xc3\xa4n, joka oli merkitt\xc3\xa4v\xc3\xa4 Mac OS -p\xc3\xa4ivitys. Muiden j\xc3\xa4rjestelm\xc3\xa4ohjelmien ohella Finder kirjoitettiin suurimmaksi osaksi uudelleen. MultiFinder ei ollut en\xc3\xa4\xc3\xa4 erillinen sovellus, vaan oli osa Finderin normaalia toimintaa. Finder muuttui v\xc3\xa4rilliseksi ja navigointij\xc3\xa4rjestelm\xc3\xa4\xc3\xa4n tehtiin parannuksia. Roskakorista tehtiin oikea hakemisto, johon raahatut tiedostot eiv\xc3\xa4t tuhoutuneet automaattisesti keskusmuistin sis\xc3\xa4ll\xc3\xb6n muuttuessa.\n_START_SECTION_\nFinder 8.x \xe2\x80\x93 9.x\n_START_PARAGRAPH_\nVuoden 1997 Mac OS 8 -julkaisu p\xc3\xa4ivitti Finderin versioon 8.0. Edelt\xc3\xa4vien vuosien varrella Finderiin tehdyt muutokset olivat v\xc3\xa4h\xc3\xa4isi\xc3\xa4. 8.0 muutti Finderin toiminnan monis\xc3\xa4ikeiseksi, jolloin esimerkiksi tiedoston kopioiminen ei pys\xc3\xa4ytt\xc3\xa4nyt v\xc3\xa4liaikaisesti Finderin muiden osien toimintaa. Finderin ulkoasu p\xc3\xa4ivitettiin Mac OS 8.0:n metallisen mallin mukaiseksi. Finder 8.1 toi tuen HFS+ -tiedostoj\xc3\xa4rjestelm\xc3\xa4lle._NEWLINE_Lokakuussa 1999 Finder 9.0 sis\xc3\xa4lsi tuen monen k\xc3\xa4ytt\xc3\xa4j\xc3\xa4n j\xc3\xa4rjestelm\xc3\xa4lle, j\xc3\xa4rjestelm\xc3\xa4n p\xc3\xa4ivitystoiminnon, tuen yli 2 GT:n tiedostoille ja salakirjoitustoiminnon. 9.1 -p\xc3\xa4ivitys lis\xc3\xa4si CD-levyjen poltto-ominaisuuden. Joulukuussa 2001 Mac OS -k\xc3\xa4ytt\xc3\xb6j\xc3\xa4rjestelm\xc3\xa4n ja vanhan Finderin kehitt\xc3\xa4minen lopetettiin.'